《书碧》
宋代·范镗

君不见英江碧落之洞之奇异，览遍堪舆无一二。

乱石丛中孕粹精，万里荒崖启灵秘。

飞来峰喜石玲珑，后人雕琢徂真风。通天岩穴亦幽敞，有山无水非吾从。

锦石半空杳玄径，泉石犹怜未相应。星岩山泽本自佳，却被渔人苦深病。

何如此洞妙神工，架空绝壑如长虹。一水中流抱青碧，群峰掩映迷仙迹。

巨灵擘开神禹凿，怪石崆峒翳寥廓。云华缥缈闻箫笙，宝室光腾下鸾鹤。

初疑河汉通天阍，欲泛星槎一问津。又疑误入桃源浒，源头恐有先秦民。

我生癖性耽奇特，每遇胜游兴增逸。□来得此慰初心，积虑沈痾恍如失。

吴罗二子亦豪英，溪头饮我双玉瓶。醉来晞发云霞外，一笑林壑生秋声。

洞天福地遍天下，蓬岛三山终幻化。会当八极恣神游，小作行窝驻吾驾。

作者简介：宋建州浦城人，字宏甫。神宗熙宁六年进士。倜傥有大志，文章谨严。哲宗元祐初被荐入朝，历馆阁校勘、集贤校理，知信、洪、衢三州。累迁枢密直学士知太原府，时宰相张商英置政典局，以镗为参详官。官至龙图阁学士。